钦定古今图书集成/明伦汇编/氏族典/第387卷 > 李叔明
## 钦定古今图书集成/明伦汇编/氏族典/第387卷 > 李叔明

按《唐书李叔明传》：“叔明，字晋，阆州新政人，本鲜于氏，
世为右族。兄仲通，字向。天宝末，为京兆尹、剑南节度
使。叔明擢明经。乾元中，除司勋员外郎。东都平，拜洛
阳令，擢商州刺史、上津转运使，迁京兆尹，除太子右
庶子。崔旰扰成都，出为邛州刺史，徙治梓州。大历末，
或言叔明本严氏，少孤，养外家，冒鲜于姓，请还宗。诏”
可。叔明初不知意，丑之，表乞宗姓，列属籍，代宗从之。
建中初，吐蕃袭火井，叔明击走之，以功加检校户部
尚书，迁左仆射。德宗幸兴元，出家赀助军，封蓟国公。
后朝京师，拜尚书右仆射，改太子太傅，致仕，卒。始，叔
明与仲通俱尹京兆，及兼秩御史中丞，并节制剑南，
又与子昪俱兼大夫，蜀人推为盛门。子昪，以少卿从
德宗梁州，擢禁军将军。贞元初，迁太子詹事。坐郜国
公主贬罗州别驾。